Vath Koreshi

Vath Koreshi (Lushnjë, 7 maj 1936 - Romë, 3 shkurt 2006) ka qenë shkrimtar, skenarist dhe politikan shqiptar.

 Biografia 
Koreshi studioi për gjuhë dhe letërsi shqipe në Universitetin e Tiranës gjatë viteve 1960-1964. Në vitet 1964-1973 punoi si gazetar tek organi "Zëri i Rinisë" dhe më pas, deri më 1977, tek gazeta kulturoro-artistike "Drita". Në vitet 1977-1983 punoi si skenarist në Kinostudion "Shqipëria e Re". Deri më 1987 qe shkrimtar në profesion të lirë.

Më 1987 nisi punë si drejtor i Drejtorisë së Arteve në Komitetin e Kulturës, Rinisë dhe Sporteve deri më 1991. Më 1992 deri më 1995 drejtoi revistën "Art" dhe më pas drejtor i shtëpisë botuese "Onufri".

Si i angazhuar në politikë, ka qenë Ministër i Kulturës Rinisë dhe Sporteve gjatë viteve 1991-1992. Në 2001-2005 u zgjodh deputet i Partisë Socialiste,në legjislaturën XVI të Parlamentit Shqiptar.

 Vepra letrare 
Vath Koreshi është ndër shkrimtarët e rëndësishëm të letërsisë shqipe. Krijimtaria e tij ka qënë gjithmonë në qendër të opinionit letrar, studiuesve dhe kritikës; numërohen mbi 160 artikuj dhe studime mbi veprën e Vath Koreshit. Kritika e ka cilësuar veprën e tij të një niveli të lartë artistik dhe për mesazhet filozofike që transmeton. Ai përfaqëson një profil të lartë të spikatur si tregimtar, novelist, romancier, si skenarist i shumë filmave artistikë e dokumentarë por edhe si publicist e kritik letrar. Koreshi e nisi shkrimin me gjininë e prozës së shkurtër në vitet ‘60 të shekullit të kaluar dhe e përfundoi veprimtarinë letrare me ndarjen nga jeta në vitin 2006. 

Tituj të veprave

Kur zunë shirat e vjeshtës (tregime) - 1964
Toka nën hijen e shtëpive (tregime) - 1968
Dy të shtunat e Suzanës (roman) - 1971
Ndërrimi i qiejve (tregime) - 1972
Mars (roman) - 1975
Tregime të zgjedhura (Seria e tregimit të zgjedhur) - 1975  
Dasma e Sakos - (novela) - 1980
Mali mbi kënetë (roman) - 1977, përkthyer në frëngjisht: Le Mont sur le marais, Tiranë: 8 Nëntori, 1986 
Rrugë për larg, (roman) - 1985;
Haxhiu i Frakullës, të cilit herë i është referuar si novelë e herë si roman, Tiranë: Naim Frashëri, 1980;
Balada e Kurbinit (novela) - 1987;
Oni s'është më i vogël... (novelë për fëmijë) - 1987
Rekuiem për një grua, 1995;  
Ulku dhe Uilli (roman) - Elbasan: Onufri, 1996; Prishtinë: Koha ditore, 1996  
Konomea (novelë) - 1999  
Pelegrinët e Samarkandës (tregime e novela) - 2002  
Një grua me të verdha në pyllin e Buddha-s (roman) - 2003  
I dashuri i saj i parë (tregime) - 2003  
Profil në dy pamje (kritikë letrare) - 2005  
Çafka, 2005

 Skenarë filmi 
Vath Koreshi ka shkruar skenarë filmash artistikë dhe dokumentarë. Skenarët e filmave artistikë "Rrugë të bardha", "Balada e Kurbinit" dhe "Dasma e Sakos" janë skenarë të bazuar mbi një vepër letrare, që në rastin e Vath Koreshit është po vepër e tij, e shkruar më parë në një zhanrin e prozës e pastaj e përshtatur për skenar. Filmat e tjerë janë skenarë origjinalë të tij, të pambështetur në ndonjë vepër letrare, por të shkruar qëllimisht për film.

 Skenarë të filmave artistikë: 
 Rrugë të bardha - 1974
 Nga mesi i errësirës - 1976
 Gjeneral gramafoni - 1978
 Agimet e stinës së madhe - 1978
 Liri a vdekje - 1979
 Nata e parë e lirisë - 1980
 Në kufi të dy legjendave - 1982
 Plaku dhe hasmi - 1982
 Besa e kuqe - 1984
 Në prag të jetës - 1986
 Botë e padukshme - 1987
 Balada e Kurbinit - 1990
 Dasma e Sakos -1998
 Porta Eva - 2000
Syri magjik - 2005

 Skenarë të filmave dokumentarë: 
 Lotët e Kosovës - 2000
 Të bekuarit - 2000
 Në kërkim të Hafize Leskovikut - 2000
 O Çoban - 2002
 Bir - 2002 

 Vlerësime 

 Për skenarin e filmit "Gjeneral gramafoni", konkurrent në  Festivalin e 3-të të Filmit Shqiptar fiton: 

 Çmimin e Republikës së Klasit II;
 Kupën e Festivalit të 3-të të Filmit (si bashkautor i filmit me regjisorin Viktor Gjika);
 Çmimin për komponentë të veçantë të filmit artistik

 Për skenarin e filmit "Balada e Kurbinit", konkurrent në  Festivalin e 9-të të Filmit Shqiptar fiton: 

 në kategorinë "Çmimet për skenar": Çmimin e dytë. 

 Për skenarin e filmit "Dasma e Sakos", konkurrent në  Festivalin e 11-të të Filmit Shqiptar fiton: 

 Çmimin për komponentë të veçantë të filmit artistik

 Referime 

Kategoria:Lindje 1936
Kategoria:Vdekje 2006
Kategoria:Ministra të Kulturës të Shqipërisë
Kategoria:Njerëz nga Lushnja
Kategoria:Skenaristë shqiptarë
Kategoria:Novelistë shqiptarë
Kategoria:Gjeologë shqiptarë